system
Răspunde în limba română, în stilul Wikipedia, cat mai corect gramatical.
user
Ce detalii ai despre Carl Filtsch?
assistant
Carl Filtsch (n. 28 mai 1830, Sebeșul Săsesc, Transilvania – d. 11 mai 1845, Veneția) a fost una din cele mai importante personalități muzicale ale secolului al XIX-lea.

A început cursurile de pian la vârsta de trei ani, primul îndrumător fiind chiar tatăl său, Joseph Filtsch, pastor (preot) evanghelic în Sebeșul Săsesc. Pentru fructificarea talentului său muzical, a fost dus în 1837 la Viena, unde a fost prezentat Curții Imperiale. Astfel a ajuns să fie coleg de educație muzicală și tovarăș de joacă al viitorului împărat Franz Joseph. A debutat în public în februarie 1841 la "Wiener Musikverein". Succesul său răsunător a fost continuat într-un turneu din Budapesta până la Sibiu.

În decembrie 1842 a ajuns să fie elevul preferat al lui Frédéric Chopin la Paris. Pentru o vreme Franz Liszt l-a suplinit pe Chopin, fiindu-i de asemenea maestru lui Karl Filtsch. De la el ne-a rămas următoarea frază: „Dacă micuțul acesta va începe să călătorească, va trebui să-mi închid prăvălia”. Chiar și Chopin a făcut o remarcă după ce Carl Filtsch a interpretat unul din concertele pentru pian compuse de el: „Dumnezeule, ce copil. Până acum, nimeni nu m-a înțeles așa ca el...” Toate revistele muzicale din Viena, Paris și Londra au publicat numeroase recenzii.

Dar, din păcate, în scurt timp a fost obligat să anuleze turneele planificate în toată Europa. Filtsch s-a îmbolnăvit de tuberculoză și medicii i-au prescris băi de mare în Veneția. După o scurtă îmbunătățire a stării sănătății sale, și o ultimă ședere pe timpul verii în Transilvania și la Viena, el s-a întors la Veneția. Acolo a fost răpus de acea boală incurabilă, în plină tinerețe, la vârsta de numai 15 ani. Monumentul său funerar, dăltuit în marmură, se găsește la cimitirul San Michele din Veneția.

Filtsch, care a început să improvizeze la pian încă de tânăr, a lăsat în urma sa opt compoziții proprii, din care unele care au fost publicate pentru prima dată la Londra, în 1843. În ciuda influențelor ușor de recunoscut ale profesorilor săi, în lucrările sale se oglindesc o maturitate timpurie și un talent remarcabil.

Compoziții
Choral 1839 
Romanze ohne Worte 1840 
Barcarolle 
Mazurka 
Impromptu in Ges-Dur 1843 
Impromptu in b-Moll 1843 
Introduction und Variationen Op. 2 
Lebewohl von Venedig (Adieu)
 Piano Concertino in B minor
 Etude op.10 in A-dur
 Etude op.8 in F-dur

Din anul 1995 concursul de compoziție și pian de la Sibiu poartă numele "Festivalul Carl Filtsch din Sibiu/Hermannstadt".

Note

Legături externe
  Biografie
  Festival - Concurs Internațional de Interpretare Pianistică și Compoziție "Carl Filtsch" 

Nașteri în 1830
Decese în 1845
Sași transilvăneni
Pianiști germani
Pianiști clasici
Muzicieni clasici copii
Decese cauzate de tuberculoză
Oameni din Sebeș